Nem kérnek a II. Erzsébetre emlékező macikból a királyi parkokban
Környezetvédelmi szempontból aggályos a macik „elszaporodása”.
II. Erzsébet halálát követően rengetegen szeretnék kifejezni tiszteletüket a volt uralkodó előtt. A legtöbben virágokkal és mécsesekkel emlékeznek, de sokan egyéb tárgyakat helyeznek el a királyi parkokban.

A kihelyezett tárgyak mennyisége olyan méreteket ölt, ami felvet már környezetvédelmi kérdéseket is. Paddington maci és lekváros szendvics is előfordul az emléktárgyak között, illetve sokan a virágokat is csomagolással együtt viszik ki.

  A királyi Green Park gondozói azt kérik a megemlékezőktől, hogy plüssállatot, égő gyertyát, csomagolt virágot ne hagyjanak a parkokban, a fenntarthatóság érdekében csak komposztálható tárgyak maradjanak a zöldterületeken

– írja a Sky News.

Így is önkéntesek távolítják már el a csomagolásokat a csokrokról, így azok tovább szépek maradhatnak, illetve a későbbi komposztálásuk is könnyebb lesz.

A Paddington macik azért terjedtek el, mert évekkel ezelőtt a királynő egy ilyen plüssmackóval együtt szerepelt egy videóban.
Mozaik